Ætlar að gera heimildamynd um vita á Íslandi Heimildamynd um vita á Íslandi er nú í undirbúningi Passport Kvikmynda undir stjórn Einars Þórs Gunnlaugssonar . Myndin mun verða sú fyrsta sem fjallar um sögu vita á landinu öllu en fyrstu vitinn var reistur 1878 , fyrir 135 árum . Sagan íslenskra vita er því ekki mjög löng en tengd sögu baráttu landsins fyrir heimastjórn og sjálfstæði og loks hvernig þróun stafrænnar tækni á 21. öldinni breytti hlutverki þeirra líkt og tæknilegum samskiptum almennings . Sagan er einnig saga skipaskaða og strandmenningar sem stendur flestum Íslendingum nærri . Handritsgerð er styrkt af Kvikmyndamiðstöð Íslands og skrifar Kristján Sveinsson handritið en hann er einnig höfundur bókarinnar Vitar á Íslandi . Þetta er fyrsta kvikmyndaverkefni Einars Þórs eftir stutt hlé frá kvikmyndagerð eða eftir að hann lauk við gerð heimildarmyndarinnar Norð Vestur um snjóflóðið á Flateyri 1995 , en einnig er leikin kvikmynd í þróun að sögn Einars Þórs . Áætlað er að upptökur á vitamyndinni fari fram á næsta ári .